На основу члана 39. Статута градске општине Младеновац ("Сл. лист града Београда", бр. 40/10 - пречишћен текст и бр. 38/13), члана 3. Пословника о раду Већа градске општине Младеновац („Сл. лист града Београда“, бр. 6/09 и 28/10), члана 3. став 1. и члана 5. став 1. Уредбе о средствима за подстицање програма или недостајућег дела средстава за финансирање програма од јавног интереса које реализују удружења (,,Сл. гласник РС", бр. 8/12, 94/13 и 93/15), Веће градске општине Младеновац, доноси

**УПУТСТВО**

**О КРИТЕРИЈУМИМА, УСЛОВИМА, НАЧИНУ И ПОСТУПКУ ФИНАНСИРАЊА ИЛИ**

**СУФИНАНСИРАЊА ПРОЈЕКАТА ИЗ ОБЛАСТИ УНАПРЕЂЕЊА БЕЗБЕДНОСТИ САОБРАЋАЈА НА ПУТЕВИМА НА ПОДРУЧЈУ ГРАДСКЕ ОПШТИНЕ МЛАДЕНОВАЦ**

**КОЈЕ РЕАЛИЗУЈУ УДРУЖЕЊА**

 Овим упутством ближе се уређују услови, критеријуми, начин и поступак финансирања или суфинансирања пројеката из области унапређења безбедности саобраћаја на путевима на подручју градске општине Младеновац за 2018. годину, које реализују удружења са седиштем на територији града Београда, а у циљу задовољавања јавних потреба и интереса грађана.

Додела средстава удружењима за пројекте врши се путем јавног конкурса.

**1. ЦИЉЕВИ КОНКУРСА**

 Општи циљ финансирања пројекта удружења из области безбедности саобраћаја je унапређењe безбедности саобраћаја на путевима на подручју градске општине Младеновац за 2018. годину.

 Посебни циљеви финансирања пројеката су:

 1. Унапређење безбедности рањивих учесника у саобраћају - Едукације на тему значаја и правилне употребе дечијих аутоседишта (циљна група новорођенчад и деца узраста до 5 године)

 2. Подизање свести учесника у саобраћају о „Сигурној рекреацији“, односно безбедности бициклиста у саобраћају - Едукације на тему безбедног учествовања бициклиста у саобраћају и промоције бициклизма

 3. Унапређење знања деце предшколског и школског узраста о безбедном понашању у саобраћају, односно постизање промене њиховог понашања у саобраћају - Едукације усмерена ка деци предшколског и школског узраста на тему унапређења безбедности саобраћаја

 4. Унапређење знања возача трактора о безбедном понашању у саобраћају - Едукације намењене возачима трактора.

 Наведени посебни циљеви су утврђени у Програму коришћења средстава за финансирање унапређења безбедност саобраћаја на путевима на подручју градске општине Младеновац који је Комисија за безбедност саобраћаја на путевима ГОМ донела дана 22.12.2017. године под бројем IV-00-06-5/76-1/2017.

**2. ПРАВО ЗА УЧЕШЋЕ НА КОНКУРСУ**

 Подносиоци пријаве морају да буду удружења која су регистрована у Регистру удружења у Агенцији за привредне регистре, која имају седиште на територији града Београда и која, сагласно одредбама свог оснивачког акта и статута, остварују циљеве у области саобраћаја, док партнери у пројекту могу бити сва правна лица.

 Подносиоци пријаве, за сваки од наведених посебних циљева појединачно, могу поднети највише једну пријаву тј. подносиоци пријаве могу поднети и више од једне пријаве, али за различите циљеве из области безбедности саобраћаја, који су наведени у овом Јавном позиву.

**3. УСЛОВИ ЗА УЧЕШЋЕ НА КОНКУРСУ:**

 Подносилац пријаве мора да испуњава следеће услове:

 - да је директно одговоран за припрему и управљање пројектом, а не да делује као посредник;

 - да су измирени сви доспели порези, доприноси и друге јавне дажбине у складу са прописима Републике Србије (изјава подносиоца пријаве под пуном моралном, материјалном и кривичном одговорношћу);

 - да се против удружења или одговорних лица у удружењу не воде поступци пред надлежним судовима (изјава подносиоца пријаве под пуном моралном, материјалном и кривичном одговорношћу);

 - да подносилац пријаве није добио средства од другог донатора у укупном траженом износу (или недостајућа средства) за предлог Пројекта којим конкурише и да ће Наручиоца обавестити о свим додатним финансирањима од стране било ког донатора(изјава подносиоца пријаве под пуном моралном, материјалном и кривичном одговорношћу)***.***

**4. ПОТРЕБНА ДОКУМЕНТАЦИЈА ЗА УЧЕШЋЕ НА КОНКУРСУ:**

 Подносиоци пријаве достављају следећу документацију:

 - пријавни формулар и пројекат у електронској и штампаној верзији - потписан и оверен печатом удружења са предлогом буџета пројекта који је саставни део пријавног формулара (у штампаној верзији - потписан и оверен печатом удружења);

 - фотокопију Статута удружења (у целини);

 - потписане и печатиране протоколе о сарадњи са свим партнерима на пројекту (уколико постоје);

 - позитивне референце (уколико их има, на пример: писма препоруке и писма подршке)

 - потписану и печатом овлашћеног лица подносиоца пријаве оверену изјаву о висини учешћа сопствених средстава, односно висини учешћа других субјеката у реализацији пројекта (уколико се пројекат којим се конкурише суфинансира и из других извора).

 Комисија задржава право да поред наведених затражи и друга документа и доказе битне за одлучивање о поднетој пријави, као и да тражи објашњење и умањења у предложеном буџету по појединим ставкама.

 Уколико учесник конкурса не поднесе конкурсом утврђену документацију (осим позитивних референци, потписаних и печатираних протокола о сарадњи са свим партнерима на пројекту, које подноси уколико има, као и изјаве о висини учешћа, која се подноси у случају када се пројекат којим се конкурише суфинансира и из других извора), пријава ће бити одбачена као непотпуна и неће бити рангирана.

**5. НАЧИН ДОСТАВЉАЊА ПРИЈАВА ЗА УЧЕШЋЕ НА КОНКУРСУ**

 Пријаве се морају предати на јединственом обрасцу - пријавни формулар и образац пројекта који се преузимају на званичној интернет презентацији градске општине Младеновац: www.mladenovac.rs.

 Руком писане пријаве се неће прихватати.

 Коверат треба да садржи пријавни формулар и образац пројекта (1 оригинал, 1 фотокопија и у електронској верзији на USB/CD -у) са пратећом документацијом.

 Пријава са пратећом документацијом се подноси лично (искључиво на Писарници градске општине Младеновац, Јанка Катића бр. 6, где ће подносилац пријаве добити доказ о пријему) или препоручено поштом са повратницом.

 У оба случаја, у запечаћеној коверти на којој мора да пише:

 **На предњој страни:**

 ГРАДСКА ОПШТИНА МЛАДЕНОВАЦ,

 Комисија градске општине Младеновац за безбедност саобраћаја на путевима,

 ул. Јанка Катића бр. 6, Младеновац,

 "Конкурс за финансирање пројеката Удружења који су усмерени ка унапређењу безбедности саобраћаја на путевима на подручју градске општине Младеновац"

 НЕ ОТВАРАТИ

 **На задњој страни:**

 Назив и адреса подносиоца пријаве.

 Пријаве послате на други начин (нпр. факсом или и - мејлом) или достављене на друге адресе, неће се разматрати.

 Крајњи рок за достављање пријаве је 15 дана од дана објављивања Јавног позива на званичној интернет презентацији градске општине Младеновац www.mladenovac.rs.

 Свака пријава која доспе након крајњег рока, без обзира на начин достављања, неће

се разматрати и неотворена коверта биће враћена подносиоцу пријаве.

 Све додатне информације се могу добити у градској општини Младеновац позивом на телефонски број 011/8241-619 радним данима од 8,00 до 15,00 часова.

**6. КРИТЕРИЈУМИ ЗА ИЗБОР ПРОЈЕКАТА И НАЧИН БОДОВАЊА**

 Комисија ће приликом разматрања потпуних и благовремених пријава посебно вредновати следеће критеријуме за избор пројеката:

 - усклађеност пројекта са циљевима конкурса: 0 -20 бодова

 - референце пројекта: квалитет пројекта (изводљивост, могућност развијања пројекта и његова одрживост, оригиналност, актуелност теме, оправданост и др.): 0 -15 бодова

 - циљне групе и начин укључивања (величина циљне групе, активно/пасивно укључивање и др.): 0 - 5

 - циљеви који се постижу (обим задовољавања јавног интереса, степен унапређења стања из области безбедности саобраћаја на путевима на територији градске општине Младеновац и др.): 0 - 20 бодова

 - економичност буџета пројекта, усклађеност буџета са планираним активностима (Комисија може тражити објашњења у вези са буџетом и умањења по појединим ставкама. Стога је у интересу подносиоца пријаве да направи реалан и економски оправдан буџет): 0-10 бодова

 - суфинансирање пројекта из других извора: сопствених прихода, буџета Републике, теритроијалне аутономије или локалне самоуправе, фондова европске уније, поклона, донација, легата и др. у случају недостајућег дела за финансирање пројекта; 0-5 бодова;

 - број успешно реализованих пројеката (у области безбедности саобраћаја) у периоду од три календарске године пре дана објављивања конкурса на територији РС (доказује се достављањем реализованих пројеката, писама препоруке и подршке и др): 0 - 5 бодова;

 - ефекти пројекта: 0 - 20 бодова.

 Максимални укупни број бодова је 100.

 Пројекат који је вреднован са мање од 50 поена неће бити предмет избора за доделу средстава.

**7. РАСПОДЕЛА ФИНАНСИЈСКИХ СРЕДСТАВА**

 Укупна висина средстава за су/финансирање пројеката удружења износи 360.000,00 РСД, и то по појединачним циљевима из области безбедности саобраћаја:

 1. Унапређење безбедности рањивих учесника у саобраћају - Едукације на тему значаја и правилне употребе дечијих аутоседишта (циљна група новорођенчад и деца узраста до 5 године) - износ од 50.000,00 РСД

 2. Подизање свести учесника у саобраћају о „Сигурној рекреацији“, односно безбедности бициклиста у саобраћају - Едукације на тему безбедног учествовања бициклиста у саобраћају и промоције бициклизма - износ од 70.000,00 РСД

 3. Унапређење знања деце предшколског и школског узраста о безбедном понашању у саобраћају, односно постизање промене њиховог понашања у саобраћају - Едукације усмерена ка деци предшколског и школског узраста на тему унапређења безбедности саобраћаја- износ од 170.000,00 РСД и

 4. Унапређење знања возача трактора о безбедном понашању у саобраћају - Едукације намењене возачима трактора - износ од 70.000,00 РСД.

 што су уједно и максималани износи за су/финансирање пројекта Удружења по појединачним областима (циљевима) који се могу одобрити.

 Учесник конкурса може да конкурише за укупну вредност предлога буџета Пројекта или за недостајући део средстава уз обавезну изјаву да нису добили средства од другог донатора у укупном траженом износу за пројекат или део недостајућих средстава за који конкуришу.

 Средства се могу доделити само за пројекте чији је циљ некомерцијалан. Средства се не могу користити за стварање профита.

 Средства која се доделе за реализацију Пројекта јесу наменска средстава и могу се користити искључиво за реализацију Пројекта.

 Динамика плаћања је 50% од укупно одобреног буџета након потписивања Уговора са Даваоцем средстава, а преосталих 50% након половине трајања пројекта и достављања Извештаја o реализованим активностима који се односи на претходни период, као и прихватања истог од стране Комисије, уз приложену финансијску документацију.

 Након реализације пројекта, реализатор је у обавези да достави (најкасније до **10.10.2018**. године) коначан и детаљан Наративни извештај о реализацији активности, Финансијски извештај о утрошеним целокупним средствима (са пратећом документацијом) и да оправда сва утрошена средства, у супротном ће Давалац средстава бити приморан да активира меницу за повраћај средстава.

 Да би се средства уопште доделила потребно је да пројекат освоји најмање 50 бодова, с тим што ће се средства доделити за финансирање или суфинансирање пројеката удружењима са највећим бројем бодова, а до висине укупно одобрених средстава.

**8. ТРОШКОВИ КОЈИ СЕ ФИНАНСИРАЈУ ИЗ ДОБИЈЕНИХ СРЕДСТАВА**

 Додељеним средствима могу се финансирати само оправдани трошкови, односно реални трошкови у вези са реализацијом пројекта.

 Трошкови се морају евидентирати на рачунима који гласе на корисника средстава и

који су предвиђени буџетом пројекта.

 **Неприхватљиви трошкови** предлога пројекта су:

 - трошкови настали пре потписивања Уговора;

 - заостали дугови и камате;

 - трошкови набавке опреме која није неопходна за реализацију пројектних активности;

 - куповина канцеларијског намештаја;

 - трошкови адаптације објеката;

 - трошкови такси превоза;

 - режијски трошкови (трошкови грејања, трошкови комуналија, трошкови струје)

 - трошкови хонорара који прелазе трећину укупно одобреног буџета пројекта;

 - трошкови угоститељских услуга (осим кетеринга за потребе промоције);

 - трошкови који се већ финансирају из других извора;

 - плаћање истих лица по различитом основу у оквиру реализације једног пројекта.

 Једно лице може обављати више различитих функција и активности (нпр. менаџер пројекта и тренер на пројекту), али не може бити плаћено из буџета пројекта по оба основа, већ само по једном.

**9. ОДЛУКА О ДОДЕЛИ СРЕДСТАВА**

 За оцену свих пристиглих предлога пројеката биће задужена Комисија.

 Комисија ће извршити проверу испуњености услова за учешће на конкурсу, обавиће

стручни преглед и вредновати предложене пројекте, у складу са условима и критеријумима конкурса.

 Ради потпунијег сагледавања квалитета предлога пројеката, Комисија може тражити

појашњења предлога пројекта и обавити интервју са учесником конкурса, као и предложити удружењу измену предлога пројекта и буџета пројекта.

 Комисија ће вршити рангирање пројеката и утврдити предлог Листе вредновања и рангирања пријављених пројеката, у року не дужем од 7дана од дана истека рока за подношење пријава.

 На предлог Листе вредновања и рангирања пријављених пројеката, учесници конкурса имају право приговора Комисији у року од 5 дана од дана њеног објављивања на званичној интернет презентацији градске општине Младеновац www.mladenovac.rs.

 Учесници конкурса имају право увида у пријавни формулар и пратећу документацију по утврђивању предлога Листе вредновања и рангирања пријављених пројеката, у року од 3 дана од дана објављивања предлога Листе вредновања и рангирања пријављених пројеката.

 Комисија одлучује о приговорима у року који не може бити дужи од 15 дана од дана истека рока за подношење приговора.

 Комисија, након истека рока за подношење приговора, односно рока за одлучивање по проговорима, утврђује коначну Листу вредновања и рангирања пријављених пројеката коју објављује на званичној интернет презентацији градске општине Младеновац www.mladenovac.rs.

 Одлуке о финансирању или суфинансирању пројеката из области унапређења безбедности саобраћаја на путевима на подручју градске општине Младеновац доноси Веће ГОМ, на основу коначне Листе из претходног става и извештаја Комисије о спроведеном поступку.

 Ако се у спроведеном јавном конкурсу одабере пројекат за који је додељен износ средстава у мањем износу од траженог, удружење је дужно да у року од три дана од дана објављивања коначне Листе рангирања, писаним путем изјасни да ли прихвата одобрени износ и истовремено да достави кориговани пројекат/буџет пројекта, у супротном сматраће се да је одустао од пријаве.

 Крајњи рок за реализацију пројеката је **30.9.2018. године**.

**10. ОБАВЕЗЕ КОРИСНИКА СРЕДСТАВА**

Учесник конкурса је дужан да наведе у својој пријави да ли ће извршење пројекта делимично поверити партнеру на пројекту, чије активности не могу бити веће од 50% од укупних активности предвиђених пројектом. Учесник конкурса не може бити партнер на предлогу пројекта другог учесника на истом конкурсу. У овом случају неће се рангирати пријаве оба учесника.

 Након спроведеног поступка и доношења одлуке о финансирању или суфинансирању пројеката из области унапређења безбедности саобраћаја на путевима на подручју градске општине Младеновац закључиће се уговори којима ће се регулисати међусобна права, обавезе и одговорности између даваоца средстава (градске општине Младеновац) и корисника средстава (подносилац пријаве).

 Средства која се одобре за реализацију пројекта јесу наменска средства и могу да се

користе искључиво за реализацију конкретног пројекта.

 Све активности се морају спровести на територији градске општине Младеновац.

 Корисник средстава је дужан да надлежном органу, у сваком моменту, омогући контролу реализације пројекта и увид у сву потребну документацију.

**ВЕЋЕ ГРАДСКЕ ОПШТИНЕ МЛАДЕНОВАЦ**

**IV-00-06-4-101/5-1/2018, 30. април 2018. године**

Председник

Владан Глишић